Minister: ‘e-tol teen jaareind’Dipuo Peters, minister van vervoer, sê die Gautengse hoofwegverbeteringsprojek (GFIP) sal vanjaar nog geïmplementeer word hoewel die aanvangsdatum van die omstrede e-tolstelsel nog nie bekend is nie. Peters het in antwoord op ŉ parlementêre vraag gesê die departement van vervoer wag steeds vir die afkondiging van die Wysigingswetsontwerp op Vervoerwette en Verwante Sake. Sy sê die wysigingswetsontwerp moet nog deur president Jacob Zuma onderteken word. Die presidensie het vroeër die maand gesê Zuma sal die parlement en publiek inlig sodra hy ŉ besluit oor die wysigingswetsontwerp geneem het. E-tol sal gebruik word om Sanral se skuld rakende die GFIP te delg sowel as die stelsel te bedryf. Die DA, Cosatu en die Bondgenootskap teen Stedelike Tol (Outa) is van die partye wat die e-tolstelsel teenstaan. Outa se appèlaansoek teen e-tol sal einde September in die hoogste hof van appèl in Bloemfontein aangehoor word.